Aðventan gekk í garð þessa helgina . Og það gerði vetur konungur einnig því frostið náði 15 stigum sum staðar á landinu . Laugardagurinn var einn af þessum dögum þar sem náttúran skartaði sínu allra fegursta . Við gengum upp að Glym ofan Botnsdal en hann er hæsti foss Íslands . Vetrarsólin kíkti upp fyrir sjóndeildarhringinn um hálf ellefu leytið ; birtist okkur fyrst sem mjór sólargeisli á milli Vestursúlu og Búrfells þangað til hún varpaði bleikri birtu um allt umhverfið sem var klætt í vetrarbúning . Frostið var um 10 gráður en engu að síður hlýjaði hún okkur að innan og verðlaunaði okkur með allri þessari fegurð .